**Bibiana Manuela Fernández Chica**, nada en Tánxer o 13 de febreiro de 1954, é unha actriz, cantante, presentadora de televisión e modelo española. Foi coñecida como **Bibi Andersen** e posteriormente como **Bibiana Fernández**.

Traxectoria
-----------

Fernández naceu en Tánxer, filla de malagueños. O seu pai, Manuel, era taxista e a súa nai, Francisca, traballaba de costureira no Barrio de la Victoria. Ao nacer asignóuselle o sexo masculino e o nome de Manuel Fernández Chica, mais desde moi nova sentiuse unha muller. Os seus pais separáronse cando tiña seis anos, o que provocou que vivise numerosas pelexas e discusións ao seu arredor.

Viviu os seus primeiros anos en Málaga. En 1961 comezou a súa transición física e someteuse ao tratamento hormonal con estróxenos. Posteriormente someteuse a unha vaxinoplastia en Londres. Marchou de Málaga a Barcelona co propósito de ver cumprido o soño de converterse en artista. Os seus inicios foron duros, mais a mediados da década de 1970 era a principal estrela da Cadena Ferrer, que xestionaba diversos locais en Barcelona. Foi entón cando debutou no cinema da man de Vicente Aranda no filme *Cambio de sexo*, onde compartiu elenco con Victoria Abril. O éxito do filme fixo de Fernández unha personaxe popular en España grazas ás súas aparicións na televisión.

En 1980 publicou un disco chamado *Bibi Andersen*, co que obtivo un grande éxito coas cancións "Call me lady Champagne" e "Sálvame". Participou en distintos programas de televisión e presentouse en teatros continuando o seu traballo como vedette de revista.

A principios da década de 1980, xa establecida en Madrid, traballou en *Trailer para amantes de lo prohibido* de Pedro Almodóvar, amigo co que continuou a colaborar en filmes como *Matador*, *La ley del deseo*, *Tacones lejanos* e *Kika*. En 1984 protagonizou a fita de Manuel Gutiérrez Aragón, *La noche más hermosa*, xunto a Victoria Abril, José Sacristán e Fernando Fernán Gómez. En 1985 participou na comedia de Fernando Trueba, *Sé infiel y no mires con quién*, ao lado de Ana Belén, Carmen Maura e Antonio Resines.

Despois de debutar como presentadora de televisión no programa *La tarde*, Pilar Miró propúxoa como compañeira de Carlos Herrera no espazo musical e de variedades *Sábado noche* (1988-1989). A boa química que xurdiu entre a parella e a naturalidade de ambos fixeron que o programa fose un éxito. A principios da década de 1990 continuou a compaxinar o seu traballo na televisión coas súas intervencións no cinema.

En 1998, coincidindo coa estrea do filme *Atómica*, decidiu cambiar o seu nome artístico polo seu verdadeiro, pasando a chamarse Bibiana Fernández. En 2000 contraeu matrimonio polo rito tailandés co modelo cubano, Asdrúbal Ametller González, do que se separou en 2003.

Filmografía
-----------

* 2015: *Solo química*
* 2004: *Rojo sangre*
* 1998: *Atómica*
* 1996: *Más que amor, frenesí*
* 1995: *La terraza de Miguel*
* 1993: *Kika*
* 1993: *Acción mutante*
* 1991: *Tacones lejanos*
* 1988: *Remando ao vento*
* 1987: *La ley del deseo*
* 1986: *Matador*
* 1985: *Sé infiel y no mires con quién*
* 1985: *Tráiler para amantes de lo prohibido*
* 1984: *La noche más hermosa*
* 1977: *Cambio de sexo*

Discografía
-----------

* 1980 – *Bibi Andersen* (álbum)
* 1980 – "Call Me Lady Champagne" (sinxelo)
* 1980 – "Sálvame" (sinxelo)
* 1982 – "Canto" (sinxelo)

Notas
-----

1. ↑  Collell, Jaume (18 de xuño de 2016). "La mujer que ansiaba serlo". *La Vanguardia* (en castelán). Consultado o 1 de febreiro de 2018.
2. ↑  Román, Manuel (17 de febreiro de 2017). "Los hombres de Bibiana Fernández (y el más duro golpe que encajó)". *Chic* (en castelán). Consultado o 1 de febreiro de 2018.
3. ↑  Romero, Luis Miguel (18 de setembro de 2020). "Bibiana Fernández: Legendaria Diva de España, en Alejandra Bogue.com". Arquivado dende o orixinal o 20 de marzo de 2021. Consultado o 13 de novembro de 2020.
4. ↑  "Dos años de prisión para Asdrúbal por agredir a un taxista". *ABC* (Zaragoza). 25 de febreiro de 2004. Consultado o 3 de novembro de 2017.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Bibiana Fernández Modificar a ligazón no Wikidata*** |

### Ligazóns externas

* Bibi Photo Gallery Tribute Arquivado 04 de agosto de 2011 en Wayback Machine.

* Portal:Cine
* Portal:España
* Portal:Diversidade sexual

|  |  |
| --- | --- |
| Control de autoridades | 
* Wd: Q2595673
* WorldCat
* VIAF: 42145602542001362247
* Allmovie: p425417
* AllMusic: mn0001499881
* AlloCiné: 129838
* BNE: XX1670055
* Discogs: 1199281
* GND: 1025142969
* IMDb: nm0026097
* ISNI: 0000000116479966
* LCCN: no2001084529
* SUDOC: 197028969
* Synchronkartei: 22716
* TMDb: 34794

 |